ሁሉም ባንኮች የሚጠቀሙበት አዲሱ ቼክ ከዓርብ ጀምሮ በሥራ ላይ ይውላል
በአገሪቱ ውስጥ የሚንቀሳቀሱ ሁሉም ባንኮች አንድ ወጥና ተመሳሳይ በሆነ ቼክ እንዲጠቀሙ የሚያስችለው አዲስ ቼክ፣ ዓርብ ታኅሳስ 22 ቀን 2008 ዓ.ም. አገልግሎት ላይ መዋል ይጀምራል፡፡ እስካሁን አገልግሎት ላይ ያሉትንና ሁሉም ባንኮች በራሳቸው ዲዛይንና ይዘት አሳትመው ይጠቀሙበት የነበረውን ቼኮቻቸውን ይተካል፡፡ብሔራዊ ባንክን ጨምሮ ሁሉም ባንኮች ይህንን አዲሱን ቼክ በጋራ አምጥተው ለአገልግሎት ዝግጁ ማድረጋቸውን ከባንኮቹ የተገኘው መረጃ ያስረዳል፡፡ በተገኘው መረጃ መሠረት ሁሉም ባንኮች ቼኩን ለማተም በጨረታ አሸናፊ በሆነው በአንድ የህንድ ኩባንያ በጋራ አሳትመዋል፡፡ይህ ቼክ አንድ ዓይነት ዲዛይንና ቅርፅ ያለው ሲሆን፣ የአንዱ ባንክ ቼክ ከሌላኛው የሚለየው የባንኮቹን ዓርማ፣ የኮርፖሬት ቀለምና የሚስጥር ቁጥር ብቻ በመያዙ ነው፡፡ ከዚህ ውጪ የሁሉም ባንኮች ቼክ ተመሳሳይ ነው፡፡ ከዚህ ቀደም አገልግሎት ላይ ከነበረው ቼክ የተለየ የሚያደርገው ሌላው ገጽታ ደግሞ፣ አዲሱ ቼክ በሁለቱም  ገጽ ላይ ለአገልግሎት የሚውሉ መረጃዎች የያዘ መሆኑ ነው፡፡ በጀርባ ላይ የፊርማና የማኅተም ቦታ ተበጅቶለታል፡፡ በቀድሞው ቼክ ላይ ግን እንዲህ ዓይነት የተለየ ቦታ አልነበረም፡፡ የአሁኑ ቼክ ፊት ለፊት የማሽን ኮድ ቁጥር የያዘ ነው፡፡ ከዚህ በተጨማሪ የባንኮችን ቼኮች በማስመሰል የማጭበርበር ሙከራ ቢደረግ በቀላሉ በዓይን ዕይታ እንዲታወቅ የሚያደርግ የሚስጥር ሥፍራም አለው፡፡አዲሶቹ ቼኮች ፊት ለፊታቸውን ወደ ብርሃን ተደርገው ሲታዩ ቢያንስ አንድ የዋልያ ምሥል የሚል ምሥል የሚታይባቸው መሆኑንም ለማወቅ ተችሏል፡፡እንዲህ ዓይነት ቼክ ለአገልግሎት ቅልጥፍናና ለጥንቃቄ የሚረዳ ጭምር ነው ተብሏል፡፡ ሪፖርተር ያነጋገራቸው የባንክ ኃላፊዎች አዲሱ ቼክ ከቀድሞ የሚለይባቸውና ለባንኮቹም አገልግሎት የተሻለ የሚሆንባቸው ብዙ ጠቀሜታዎች እንዳሉት ገልጸዋል፡፡የቼኩ ወረቀት የጥራት ደረጃ አስመስሎ ለመሥራት የማያስችል መሆኑ ዋናው ልዩነት እንደሆነ ለአብነት አንስተዋል፡፡ ቼኩ ላይ የማታለል ሙከራ ቢደረግ ወረቀቱ ስለሚቀየር፣ ሙከራውን በቀላሉ ለማወቅ እንደሚቻል ገልጸዋል፡፡ከዚህም በተጨማሪ በቼኩ ላይ በማሽን የሚነበቡ ቁጥሮች ያሉት በመሆኑ ከቼክ ጋር ለተያያዙ ሥራዎች ዕገዛ በማድረግ አገልግሎቱን ማቀላጠፍ ያስችላል፡፡ የቼኮቹን ቁጥር የሚያነሱ ስካነር ማሽኖች ባንኮች በየቅርንጫፎቻቸው ማኖር ይጠበቅባቸዋል፡፡ከተለያዩ ባንኮች የተገኘው መረጃ እንደሚያስረዳው፣ ይህ የቼክ ክፍያ አገልግሎት የአገሪቱን የክፍያ ሥርዓት አንድ ዕርምጃ ወደፊት ያራመደ ነው፡፡ የባንክ የሥራ ኃላፊዎች እንደሚሉት ከሆነ፣ የዚህ አገልግሎት መጀመር ከዚህ ቀደም በአዲስ አበባ ብቻ ተወስነው የነበሩ የቼክ ክፍያዎች ከአዲስ አበባ ውጪ ተፈጻሚ እንዲሆን ያስችላል፡፡ከዚህ ቀደም ከአዲስ አበባ ውጪ ያሉ ቼኮችን ለመመንዘር አስቸጋሪ እንደነበር የገለጹት እነዚህ የሥራ ኃላፊዎች፣ በአዲሱ አሠራር በመላ አገሪቱ የቼክ ክፍያዎች እንዲካሄዱ በማገዝ ከፍተኛ ጠቀሜታ እንደሚሰጥ ያላቸውን እምነት ገልጸዋል፡፡ እንዲያውም ይህ ዘመናዊ የክፍያ ሥርዓት መዘግየት ያልነበረበት እንደሆነ ጠቁመዋል፡፡ 